ΓΡΑΠΤΗ ΕΡΩΤΗΣΗ E-1035/98

υποβολή: Fernando Fernández Martín (PPE) προς την Επιτροπή

(6 Απριλίου 1998)

Θέμα: Συνέπειες του κλιματικού φαινομένου "Ελ Νίνιο"

Οι συνέπειες του κλιματικού φαινομένου "Ελ Νίνιο"γίνονται αισθητές με τρόπο διαρκώς πιό επώδυνο, σε πολλές περιοχές του πλανήτη: τις φυσικές καταστροφές, όπως πλημμύρες και ισχυρές καταιγίδες, τις διαδέχονται περίοδοι έντονης ξηρασίας που έχουν ως συνέπεια την πρόκληση πυρκαϊών, την καταστροφή των καλλιεργειών, πείνα, φτώχεια και εγκατάλειψη, συχνά σε περιοχές που ήδη αντιμετώπιζαν σοβαρά προβλήματα.

Με στόχο την πρόληψη χειρότερων καταστροφών, έχει θέσει η Επιτροπή σε λειτουργία κάποιον μηχανισμό πρόβλεψης των συνεπειών του "Ελ Νίνιο";

Υπάρχει κάποιο πρόγραμμα για τον περιορισμό των συνεπειών αυτών και για τη διάθεση επείγουσας βοήθειας προς τις πληγείσες χώρες;

Στο πλαίσιο αυτό, συνεργάζεται η Επιτροπή με κάποια διεθνή οργάνωση;

Απάντηση του κ.Pinheiro εξ ονόματος της Επιτροπής

(28 Μαΐου 1998)

Εδώ και πολλά χρόνια οι ερευνητές έχουν αναγνωρίσει τον σημαντικό ρόλο του "El Nino" (ή νότια φαινόμενα ταλαντώσεων) (ENSO) στο κλιματικό σύστημα και η Επιτροπή έχει στηρίξει σημαντικές έρευνες όσον αφορά το εν λόγω φαινόμενο.

Στο πλαίσιο του τρέχοντος προγράμματος "Περιβάλλον και κλίμα" (1994-1998) το σχέδιο "Πρόβλεψη των εποχιακών κλιματικών διακυμάνσεων" (PROVOST) διερευνά τις προοπτικές για εποχιακές και μεταξύ των ετών κλιματικές προβλέψεις, και έχει καινοτομήσει παρουσιάζοντας ένα σύστημα εκπόνησης μοντέλων ατμόσφαιρας-ωκεανού του πλανήτη που υπόσχεται πολλά για τις μελλοντικές λειτουργικές προβλέψεις. Το εν λόγω σχέδιο χρησιμοποιεί μεταξύ άλλων και δορυφόρους για την παρατήρηση του "El Nino" στην περιοχή του Ειρηνικού Ωκεανού. Οι βάσει μοντέλων προβλέψεις του προηγούμενου έτους όσον αφορά τον "El Nino" και άλλες κλιματικές ανωμαλίες που έχουν σχέση με αυτόν είναι ιδιαίτερα ενθαρρυντικά. Ένα μέρος των αποτελεσμάτων αυτού του (ακόμη σε πειραματικό στάδιο) σχεδίου είναι διαθέσιμα σήμερα στο Internet, περιλαμβανομένων και των προβλέψεων σχετικά με τα αποτελέσματα του "El Nino" σε διάφορες περιοχές του κόσμου (περιλαμβανομένης και της Ευρώπης).

Τα αποτελέσματα άλλων ερευνών υπογραμμίζουν τη σχέση με το πλανητικό κλιματικό σύστημα υπό το πρίσμα μιας "post/Kyoto" προοπτικής αναφέροντας ότι η πλανητική θέρμανση μπορεί να προκαλέσει αύξηση της διακύμανσης των φαινομένων "El Nino" και "ENSO".

Ήδη από τον Σεπτέμβριο του 1997, η Επιτροπή σύστησε ομάδα εργασίας επιφορτισμένη να παρακολουθεί τις εξελίξεις του φαινομένου "El Nino" και να προετοιμάζει πρωτοβουλίες σε επίπεδο πρόβλεψης. Εκτός από τις βοήθειες έκτακτης ανάγκης που χορήγησε η Επιτροπή στις πληγείσες χώρες στην Κεντρική και Λατινική Αμερική καθώς και στην Ανατολική Αφρική, και που, μέχρι σήμερα, φθάνουν τα 21 εκατ. ECU, η Επιτροπή ενέκρινε ειδικό πρόγραμμα ύψους 77 εκατ. ECU που χρηματοδοτείται από τον κοινοτικό προϋπολογισμό (κεφάλαιο βοήθεια και επισιτιστική ασφάλεια).

Η Επιτροπή εργάζεται σε συντονισμό με τις υπηρεσίες των Ηνωμένων Εθνών, μεταξύ των οποίων ιδίως το Παγκόσμιο Επισιτιστικό Πρόγραμμα με τη Διεθνή Ομοσπονδία του Ερυθρού Σταυρού καθώς και με διάφορες μη κυβερνητικές οργανώσεις που δρουν στις χώρες οι οποίες έχουν πληγεί από το φαινόμενο "El Nino".